Kebudayaan Vietnam

Kebudayaan Vietnam berkembang selama berabad-abad semenjak budaya kuno Đông Sơn yang berasaskan ekonomi pertanian padi. Sesetengah elemen budaya kebangsaan berasal dari Cina yang menerapkan unsur-unsur Konfusianisme dan Taoisme pada sistem politik dan falsafah tradisional. Struktur masyarakat Vietnam berkisarkan làng (kampung leluhur); semua orang Vietnam menyambut ulang tahun nenek moyang sepunya pada 10 hari bulan tiga takwim lunar. Juga ternyata pengaruh budaya kaum pendatang seperti Cina Selatan padahal agama Buddha amat bersangkut-paut dengan budaya rakyat. Akhir-akhir ini juga terdapat pengaruh budaya Barat, khususnya dari Perancis dan Amerika Syarikat.
Budaya Vietnam tradisional tertumpu pada kemanusiaan (nhân nghĩa) dan keharmonian (hòa); nilai kekeluargaan dan kemasyarakatan amat diberi penekanan. Antara lambang-lambang kebudayaan Vietnam yang diangkat tinggi ialah haiwan mitos seperti Lạc Long Quân, "Bapa Bangsa Vietnam" yang digambarkan sebagai naga keramat, dan Âu Cơ, "Ibu Bangsa Vietnam" yang digambarkan sebagai burung lạc keramat. Juga diangkat gambaran-gambaran kura-kura dan kuda.
Kini, budaya hidup Vietnam amat dipengaruhi oleh program budaya dan media kawalan kerajaan. Selama puluhan tahun ditangkisnya pengaruh budaya luar khususnya dari barat. Akan tetapi sejak 1990-an, Vietnam kian terdedah kepada budaya dan media Asia, Eropah dan Amerika.

Media

Sektor media Vietnam dikawal ketat oleh kerajaan mengikut Undang-Undang Penerbitan 2004. Umum dilihat bahawa media Vietnam dikawal untuk mengikuti pendirian rasmi Parti Komunis, tetapi adanya akhbar-akhbar yang cukup berani bersuara. Voice of Vietnam merupakan perkhidmatan siaran radio kebangsaan yang dipancarkan ke seluruh dunia melalui pemancar disewa di samping melalui Internet. Televisyen Vietnam (VTV) merupakan syarikat televisyen negara.
Sejak 1997, Vietnam mempunyai akses Internet yang dikawal ketat. Sekatan menyeluruh ini diberi nama jolokan "Bamboo Firewall" (Tembok Api Buluh). Projek usahasama OpenNet Initiative menggolongkan tahap penapisan politik dalam talian Vietnam sebagai "pervasive", sementara Reporters Without Borders menganggap Vietnam sebagai antara "musuh Internet" global. Biarpun kerajaan Vietnam mengakui bahawa Internet disekat untuk menapis bahan-bahan lucah, banyak juga laman web yang sensitif politik dan agama yang diharamkan.

Sastera

Kesusasteraan Vietnam berabad-abad sejarahnya, kaya dengan tradisi sastera rakyat yang berasaskan prosa puisi enam hingga lapan rangkap yang dipanggil ca dao, yang tertumpu pada leluhur dan wira desa. Sastera bertulis wujud sejak dinasti Ngô abad ke-10 dengan ramai pengarang kuno terkenal termasuklah Nguyễn Trãi, Trần Hưng Đạo, Nguyễn Du dan Nguyễn Đình Chiểu. Sesetengah genre sastera memainkan peranan penting dalam persembahan pentas, misalnya hát nói dalam ca trù. Sastera Vietnam baru-baru ini menyaksikan pengaruh barat dengan munculnya Thơ Mới, gerakan pembaharuan sastera pertama pada 1932.

Masakan

Masakan Vietnam tradisional menampilkan kombinasi lima "unsur" rasa utama (ngũ vị) iaitu pedas (logam), masam (kayu), pahit (api), masin (air) dan manis (tanah). Ramuan-ramuan umum termasuklah sos ikan, pes udang, kicap soya, beras, herba segar, buah-buahan dan sayur-sayuran. Resipi Vietnam menggunakan daun serai, halia, pudina, daun kesum, jeraju gunung, kayu manis Saigon, cili padi, limau nipis dan daun selasih.  Masakan Vietnam tradisional terkenal dengan ramuan segar-segar, kurangnya penggunaan minyak dan banyaknya pergantungan pada herba dan sayur-sayuran, malah dianggap antara masakan bangsa yang paling berkhasiat di peringkat dunia.
Makanan tempatan Vietnam utara selalunya kurang pedas daripada makanan selatan, kerana iklim utara lebih sejuk mengehadkan pengeluaran dan adanya rempah-ratus. Lada hitam menggantikan cili untuk menghasilkan ramuan pedas. Penggunaan daging-daging seperti babi, lembu dan ayam agak terhad pada zaman dahulu, jadi hasil air seperti ikan air tawar, ketam, siput dan kerang-kerangan laris digunakan. Sos ikan, kicap, sos udang dan limau nipis antara ramuan perencah utama. Banyak hidangan Vietnam terkemuka seperti bún riêu dan bánh cuốn berasal dari bahagian utara lalu dibawa ke selatan oleh penghijrah.

Pelancongan

Vietnam menjadi destinasi pelancong utama sejak 1990-an, banyak dibantu oleh pelaburan negara dan swasta, khususnya di kawasan tepi laut.. Kira-kira 3.77 juta orang pelancong antarabangsa datang berkunjung di Vietnam pada tahun 2009 sahaja.
Antara destinasi pelancongan utama termasuklah bekas ibu kota diraja Hue, Tapak-Tapak Warisan Dunia di Taman Negara Phong Nha-Kẻ Bàng, Hội An dan Mỹ Sơn, kawasan pantai seperti Nha Trang, gua-gua Teluk Hạ Long dan Pergunungan Marmar. Pelbagai projek pelancongan sedang dibina, misalnya kompleks pelancongan Bình Dương yang memiliki laut buatan terbesar di Asia Tenggara.

Sukan

Seni bela diri Vovinam dan Bình Định meluas di Vietnam, sementara bola sepak merupakan sukan berpasukan paling popular di negara. Juga tidak kurang hebatnya sukan-sukan Barat lain seperti badminton, tenis, bola tampar, pingpong dan catur.
Vietnam menyertai Sukan Olimpik Musim Panas sejak 1952 apabila ia bertanding sebagai Negeri Vietnam. Setelah negara dibelah dua pada 1954, hanya Vietnam Selatan yang pergi bertanding, menghantar atlet-atlet ke Sukan Olimpik 1956 dan 1972. Semenjak Vietnam bersatu semula pada 1976, ia bersaing sebagai Republik Sosialis Vietnam, yang menghadiri setiap temasya Olimpik Musim Panas mulai 1988. Jawatankuasa Olimpik Vietnam masa kini dibentuk pada 1976 dan diiktiraf oleh Jawatankuasa Olimpik Antarabangsa (IOC) pada 1979. Setakat 2014, Vietnam tidak pernah menyertai Sukan Olimpik Musim Sejuk. Pada 2016, Vietnam memenangi pingat emas pertama di temasya Olimpik Rio.